Metfjöldi fólks úr öllum starfsstéttum í Bandaríkjunum og víðar á vesturlöndum hefur sagt upp störfum síðustu mánuði. Þrír af hverjum hundrað Bandaríkjamönnum skiluðu inn uppsagnarbréfi í september.
Vestan hafs er nú talað um mikinn vinnuaflsskort og ástandið jafnvel kallað uppsögnin mikla, skírskotun í kreppuna miklu frá því fyrir tæpri öld. Í tölulegri samantekt Fortune segir að alls hafi 4,4 milljónir sagt upp störfum og höfðu uppsagnir ekki verið fleiri í einum mánuði frá því í desember árið 2000.
Umfjöllun Harvard Business Review um uppsagnahrinuna segir að fólk á milli þrítugs og 45 ára segi einna helst upp, flestar séu uppsagnir hlutfallslega hjá tækni- og heilbrigðisstarfsfólki.
Mikill skortur er nú sagður á starfsfólki í Bandaríkjunum og hafa fyrirtæki leitað til unglinga til að fylla í skarð þeirra sem hættu. Í frétt CNBC um málið segir að atvinnuleysi á meðal unglinga sé nú 11,9 prósent og hafi ekki verið minna frá því í október 1968.
Áþekkt ástand er í Bretlandi þar sem ekki tókst að fylla 1,2 milljónir staða á síðasta ársfjórðungi. Metfjöldi sömuleiðis.
Janet Yellen, fjármálaráðherra Bandaríkjanna, sagðist á dögunum telja að ástæðuna fyrir fjölda uppsagna megi að miklu leyti rekja til kórónuveirufaraldursins. Fólk vilji síður mæta aftur til vinnu og eiga í hættu á að smitast nú þegar fjöldi fyrirtækja vill hætta fjarvinnu. Í umfjöllun Reuters segir að faraldurinn hafi einnig fengið fjölda fólks til þess að íhuga hvort það sé ánægt í starfi eða upplifi kulnun.